3. NAPIREND Ügyiratszám: BSZ/106-4/2022.

# E L Ő T E R J E S Z T É S

a Képviselő-testület **2022. január 28-i nyilvános** ülésére

**Tárgy**: **Alpolgármesteri tiszteletdíj megállapítása**

**Előterjesztő:** Bíró Imre polgármester

**Előkészítette:** dr. Varga Viktória jegyző

# TISZTELT KÉPVISELŐ-TESTÜLET!

Az egyes kulturális tárgyú és egyéb törvények módosításáról szóló 2021. évi CXLVIII. törvény 26. §-a tartalmazza az Mötv. 71. §-ának 2022. január 1-jei hatállyal történő módosítását. A módosítás a polgármesteri illetmények és tiszteletdíjak emelkedésére irányul.

Ezzel az emeléssel összhangban az alpolgármesteri tiszteletdíjak összegét is felül kell vizsgálni, tekintettel arra, hogy azok a választást követő alakuló ülésen az akkori polgármesteri tiszteletdíj (149.600 Ft) százalékában kerültek meghatározásra.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 35. § (4) bekezdése értelmében az önkormányzati képviselő tiszteletdíja és egyéb juttatása közérdekből nyilvános adat. Az alpolgármesterre is megfelelően kell alkalmazni a képviselőkre vonatkozó szabályokat, ebből következően az alpolgármester illetménye/tiszteletdíja is nyilvános adat, melyet nyilvános képviselő-testületi ülésen összegszerűen kell meghatározni.

Balatonszepezd községben társadalmi megbízatású alpolgármester megválasztására került sor, ennek megfelelően a társadalmi megbízatású alpolgármesterre vonatkozó, az Mötv-be foglalt szabályokat kell alkalmazni.

Az Mötv. 80. § (2) bekezdése alapján a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90 %-át.

Jelenleg az alpolgármesteri tiszteletdíj a társadalmi megbízatású polgármester tiszteletdíjának 60 %-a, azaz 89.800 Ft, a költségtérítés pedig 13.470 Ft. *Az emelt polgármesteri tiszteletdíjhoz (260.000 Ft) viszonyítva (60 %)* a tiszteletdíj 156.000 Ft-ra, a költségtérítés pedig 23.400 Ft-ra változik.

Kérem a Tisztelt Képviselő-testületet, hogy az alpolgármesteri tiszteletdíjjal, költségtérítéssel kapcsolatos döntését meghozni szíveskedjen.

**HATÁROZATI JAVASLAT**

**I.**

Balatonszepezd Község Önkormányzata Képviselő-testülete Hegyiné Havasi Valéria alpolgármester tiszteletdíját 2022. január 1. napjától a társadalmi megbízatású polgármester tiszteletdíjának 60 %-ában, 156.000 Ft/hó összegben állapítja meg.

Határidő: folyamatos

Felelős: jegyző

**II.**

Balatonszepezd Község Önkormányzata Képviselő-testülete Hegyiné Havasi Valéria alpolgármester részére 2022. január 1. napjától járó költségtérítést tiszteletdíjának 15 %-ának megfelelő összegben, 23.400 Ft-ban állapítja meg.

Határidő: folyamatos

Felelős: jegyző

Balatonszepezd, 2022. január 19.

**Bíró Imre**

polgármester